**Jegyzőkönyv[[1]](#footnote-1)\***

**Budaörs Város Önkormányzat Képviselő-testülete**

**2021. december 08-i ünnepi üléséről**

**Az ülés helye:** Budaörsi Városháza tanácskozó terem (2040 Budaörs, Szabadság út 134. sz.)

**Jelen vannak:** Wittinghoff Tamás polgármester, Laczik Zoltán, Monostori-Kalovits Márk, Hauser Péter, dr. Tóth Ferenc, dr. Molnár Gábor, dr. Ritter Gergely, Stift Nándor, Farkas Benedek, Kapitány Gábor képviselők.

**Távol vannak:** Kisberk Balázs, dr. Czuczor Gergely, Löfler Dávid képviselők.

**Tanácskozási joggal jelen vannak:** dr. Bocsi István jegyző, dr. Molnár Bernadett aljegyző, Vágó Csaba kabinetvezető, Barta Gáborné pénzügyi irodavezető, Lőrincz Mihály műszaki ügyosztályvezető, Erdős Károlyné jegyzői irodavezető, Géczy-Gaál Szilvia kulturális ügyintéző, Zsák András közoktatási, közművelődési és sport osztályvezető.

**Jelen van továbbá:** díjazottak, intézményvezetők, az intézmények dolgozói, családtagok

*Jegyzőkönyvvezető: dr. Sándor Anett*

**Napirend:**

1. **Hauser József Városi Közművelődési Díj és a Testnevelési és Sport Díj átadása**

**Zsák András közoktatási, közművelődési és sport osztályvezető:** Köszönti a megjelenteket az ünnepi képviselő-testületi ülésen, melynek keretén belül átadják a városi sportdíjakat és a Hauser József Városi Közművelődési Díjat. Külön tisztelettel köszönti Wittinghoff Tamás polgármestert, Biró Gyula alpolgármestert, a képviselő-testület megjelent tagjait, dr. Bocsi István jegyző urat, dr. Molnár Bernadett aljegyző asszonyt, a Hauser család tagjait, a helyi és környéki sajtó képviselőit, a városi televízió nézőit. Külön tisztelettel köszönti a díjazottakat, családtagjaikat, hozzátartozóikat, barátaikat.

Tisztelettel felkéri Wittinghoff Tamást, Budaörs polgármesterét, hogy tartsa meg ünnepi köszöntőjét és ismertesse a Hauser József Városi Közművelődési Díjat.

**Wittinghoff Tamás polgármester:** Nagy szeretettel köszönt minden jelen lévőt. Ebből a szempontból szomorúbb ez a mai nap, más szempontból is kevesebb embert tudtak meghívni. Igyekeztek olyan körülményeket teremteni, amivel még az ünnepi része a dolognak nem sérül, de a járványügyi szempontokat mégis figyelembe veszik. Ha a dolognak a tartalmi részét nézi, akkor még szomorúbb, hiszen az első díjat annak, akit illetne nem tudják átadni, a családja fogja átvenni. Akiről szó van évtizedeken keresztül dolgozott a városért, munkatársuk, képviselőtársuk és barátjuk volt. Nagyon nehéz róla úgy beszélni, hogy meg tudja őrizni a megfelelő méltóságát és ne érzékenyüljön el, hiszen Kisfalvi Péterrel egy olyan ember távozott környezetükből, családjukból, baráti körükből, akinek az emlékét nagyon sokáig fogják őrizni. Budaörs Város Önkormányzatának Képviselő-testülete a város kulturális életének fejlődése érdekében végzett kiemelkedő munka elismerésére alapította a Hauser József Városi Közművelődési Díjat 2003-ban.

A Díj annak a személynek vagy szervezetnek ítéli oda a Képviselő-testület, aki hosszú időn keresztül eredményesen tevékenykedett Budaörs város kulturális, közművelődési életében, munkássága, magatartása példaként állítható mindannyiunk elé. Posztumusz adományozás esetén a Hauser József Díjat a család veszi át az emlékérem és a díszoklevél társaságában.

**Zsák András közoktatási, közművelődési és sport osztályvezető:** Dr. Kisfalvi Péter, Budaörs Város Önkormányzatának képviselője hosszan tartó betegség után, életének 68. évében, 2021. június 13-án elhunyt. Dr. Kisfalvi Péter 1953-ban született Budapesten, de több mint négy évtizeden át Kamaraerdőn élt. Végzettsége szerint közgazdász, illetve marketing szakközgazdász. Elhivatottságát és szakmai ismereteit mi sem bizonyítja jobban, mint a szakterületén megszerzett doktori fokozat. Megalakulásától kezdve tagja volt a Kamaraerdei Részönkormányzatnak. A Pénzügyi Bizottság külsős tagjaként dolgozott 1994-től 2002-ig, majd 2002-től 2010-ig, illetve 2014-től napjainkig megválasztott területi képviselőként vett részt az önkormányzat munkájában. Elnöke volt a Kamaraerdő Alapítvány kuratóriumának és tagja a Budaörsi Városvédő Egyesületnek. Ő alapította a Budaörs Rádiót, ahol zenei műsorokat is vezetett, a legnépszerűbb ezek közül a Bakelit volt. A Budaörs Fejlődéséért Egyesület színeiben megválasztott képviselőként - Budaörsért és Kameraerdőért dolgozott. Kiemelt figyelmet fordított és támogatta a Kamaraerdei Közösségi Ház munkáját, és a kamaraerdei részen megvalósuló kulturális programok egyik lelkes szervezője volt. Budaörs város kulturális életében, hosszú időn át végzett magas szintű munkájáért posztumusz Hauser József Közművelődési Díjban részesítette a Képviselő-testület. Az elismerést özvegye, Kisfalviné Lauber Andrea veszi át.

*Wittinghoff Tamás polgármester átadja a kitüntetést és a vele járó jutalmat.*

*Taps*

**Kisfalviné Lauber Andrea, Dr. Kisfalvi Péter özvegye:** Péter nagyon szerette az egységet, mindig azért dolgozott. Hitvallása az volt, hogy nem hibásokat kell keresni, hanem megoldásokat. Ezt tette mindig, és ő maga is ezt a szemléletet vette át. Sokat dolgozott, és amikor egyszer kitalálta, hogy szeretne egy rádiót, akkor elkezdte gyűjteni a pénzt és úgy gyűjtötte rá a pénzt, hogy a részönkormányzati tagságért járó tiszteletdíjat nem vette fel, hanem egy másik számlán tartotta 7 éven keresztül. Ez alatt a hét év alatt csatlakoztak hozzá a részönkormányzat tagjai, akik szintén nem vették fel ezt az összeget. Amikor összegyűlt és megkapta a frekvencia-engedélyt a rádió, akkor kérte Péter Budaörsöt, hogy viselhesse a nevét, meg is kapta, így született meg a Budaörs Rádió. Szénási Marcival és Roczó-Nagy Zolival együtt szervezték a műsorokat, amiben Péter is részt vett, a Bakelittel és a Roxyval. Egy alkalommal nagyon boldogan jött haza, amikor egy Ide süss! fesztiválon sorban állt sörért, amikor ő került sorra és mondta, hogy mit kér, a mögötte álló hölgy mondta, hogy Bakelit? Ami azt jelentette, hogy megismerték a hangját, tehát hallgatják a műsorát és ez nagy örömmel töltötte el. Aztán letelt a 7 év, aztán az 5 év, amire megkapták a frekvencia-engedélyt és úgy gondolták, hogy sikeres a rádió, hallgatják, jók a műsorokat, újra pályáznak. Beadták a pályázatot, még másik két résztvevő is beadta a pályázatot, a két másikat elutasították, mert formai hibás volt, a Budaörs Rádióét befogadták, de mégis úgy döntöttek, hogy hiába az egy pályázó, nem adják meg az engedélyt. A Budaörs Rádió úgy gondolta, hogy ez nem tisztességes és bírósághoz fordult, több fordulón keresztül döntött a bíróság úgy, hogy a Budaörs Rádió visszakaphatja a frekvenciáját. Legutolsó döntés az volt 2021. februárjában, hogy nincs tovább, a Budaörs Rádió szóljon tovább, kapja vissza a frekvencia-engedélyt. Már csak arra várnak, hogy a hírközlési hivatal szintén megadja az engedélyt. Péter nagyon boldog volt februárban, azt mondta, hogy új műsorral készül, jazz műsorral, kezdte gyűjteni hozzá az anyagot és várt. De februárban kellett volna megszólalni a rádiónak, de nem szólalt meg. Azóta már Péter sincsen, eltelt a március, az április, a május, a június, a július, az augusztus, a szeptember, az október, a november, itt vagyunk decemberben és még ezt a bírósági döntést még mindig nem kell végrehajtania valakiknek és Péter már nem is tudja a műsorát a Budaörs Rádióban megszólaltatni, mert azóta ő meghalt. Köszöni szépen.

**Wittinghoff Tamás polgármester:** Igen, hátha azt mondta, hogy szomorú történet, ez a részlet is szomorú, nemcsak az, hogy Pétert nem hallgathatják többet a rádióban, hanem az is, hogyan történt, amit már a testületi ülésen említett. De az ünnepi alkalmat nem szeretné terhelni ezzel a részlettel, természetesen más fórumokon lesz szükség arra, hogy komoly lépéseket tegyenek.

A városban a kulturális élet mellett, nyugodtan elmondhatjuk, hogy nagyon komoly sport eredmények születnek. Az, hogy ilyen eredmények születnek, az alapvetően elkötelezett ember hosszú évekig tartó munkájának köszönhető és kiemelkedő tevékenységének, hozzáállásának. Budaörs Város Önkormányzat Képviselő-testülete a testnevelés és a sport területén kifejtett kiemelkedő és eredményes tevékenység megbecsüléseként alapította a Budaörs Város Önkormányzat Testnevelési és Sport Díját 2000-ben.

A Díj két kategóriában adományozható:

a) sportolóknak, kiemelkedő hazai, illetve nemzetközi sportteljesítményért,

b) a város testnevelési és sportmozgalmában kifejtett sportmunkáért, sportolók felkészítéséért, az egészséges életmódra nevelés, vagy a testnevelés terén kimagasló szakmai, hivatalbeli tevékenységük során hosszabb ideje végzett kiemelkedő munkáért. A bronzból készült Emlékérem mellé díszoklevél jár, valamint az adományozottat a mindenkori minimálbér ötszöröse illeti meg. A fentiek mellé a kitüntetett egy Budaörs címerrel díszített karórát is kap. Sportteljesítményért idén Fazekas Mária a Budaörsi Sportklub női asztalitenisz csapatának csapatkapitánya kapja.

**Géczy-Gaál Szilvia kulturális ügyintéző:** Fazekas Mária közel 10 éve a Budaörsi Sport Club női asztalitenisz csapatának tagja, jelenlegi csapatkapitánya. Több alkalommal kiemelkedő teljesítménnyel járult hozzá a klub magyar csapatbajnoki címéhez. 2020-ban meghívást kapott a magyar válogatottba és tudásával, profizmusával sporttörténelmi sikerhez segítette a válogatottat, első alkalommal jutott ki csapatban a sporttág az Olimpiára. Fazekas Mária így Budaörs városát és a BSC -t is képviselve készült a Tokiói Olimpiára. 2021-ben az Országos Bajnokságon párosban magyar bajnoki címet szerzett.

Fontos győzelmekkel járult hozzá az idei nemzetközi Europe Cup versenysorozatban megszerzett ezüstéremhez. Az utóbbi években edzőként is igyekszik tudását átadni a budaörsi gyerekek számára, így a szakosztályban sportoló fiatalok egy olimpikon versenyzővel tökéletesítik az asztalitenisz tudásukat. Budaörs Város Önkormányzat Képviselő-testületének döntése alapján Fazekas Mária - magas színvonalú, kiemelkedő sporteredményeket felmutató munkájának elismeréseként Városi Sport Díjban részesül.

Kitüntetéséhez szívből gratulálunk! Kéri, hogy vegye át a díjat.

**Fazekas Mária díjazott**: Hálás, hogy ilyen nívós társaságba kerülhetett, mint a többi kiemelkedő munkát végzett díjazott. Másrészt ő is, mint sok mindenki más hálás, hogy Budaörs Város Önkormányzata ezt a nagy múltú díjat fenntartja és fontosnak tartja, hogy a nehéz idők ellenére is átadásra kerülhessenek idén. A bemutatóban elhangzott, hogy 10 éve a BSC tagja sportolóként és edzőként is pár éve, ami manapság nagyon ritka, hogy valaki ennyi időt egy helyen ilyen megbecsülve tudjon dolgozni. Az olimpia sok-sok év után újra sikerült és a saját munkája mellett nagyban hozzájárult az a fajta biztonság és háttér, amit itt kaphat a várostól és a klub elnökétől, Somlyó Gergelytől. Nélkülük biztos nem sikerülhetett volna, köszöni szépen a sok éves támogatást. sz olimpián kívül még szót szeretne ejteni az edzői munkáról, ami a jövőt illetően talán a legjobban foglalkoztatja. Szeretné átadni azt a fajta tapasztalatot, tudást, ami ennyi év versenyzés után benne van. Úgy érzi, hogy ez a gyermekek számára példaértékű lehet. Ehhez tényleg álomszerű lenne, ha a Budaörsi Asztalitenisz Centrum létre tudna jönni, és olyan minőségben tudnának velük foglalkozni, hogy akár innen Budaörsről kerülhetne ki a jövő Európa vagy világbajnoka. Köszöni, hogy támogatják őket ebben. Köszöni szépen a díjat és gratulál minden más díjazottnak és további jó és eredményes munkát kíván.

*Wittinghoff Tamás polgármester gratulál, átadja a kitüntetést, és a vele járó jutalmat.*

*Taps*

**Wittinghoff Tamás polgármester:** Ha már szó esett ma a Képviselő-testületi ülésről, ami az ünnepi ülés előtt ért véget, akkor jelzi, hogy ott meghozták azt a döntést, ami szükséges a folytatáshoz. Nem rajtuk fog múlni.

A következő díjazott sportszervező, edzőként Vanek Gábor, aki idén átveheti a Budaörsi Triatlon Klub Sportegyesület elnökeként.

**Géczy-Gaál Szilvia kulturális ügyintéző:** Vanek Gábor a Budaörsi Triatlon Klub Sportegyesület elnöke. 1966-ban kezdett atletizálni a Vasas Sportegyesületben,

1985-ben atléta edzői végzettséget szerzett a Testnevelési Főiskolán. 2003-ban megalapította a Budaörsi Triatlon Klubot. Fiatalos lendületével rengeteg időt, pénzt és fáradtságot áldozott a triatlonért. Egy olyan sportegyesületet teremtett, ami érték lett Budaörsön és az országban is egyedülálló. A klub nem csak az elit és világszintű versenyzőknek ad otthont, hanem a tiniktől egészen a 70 év feletti versenyzőkig. Vanek Gábor személyéből fakadóan a 60 fős klub olyan, mint egy nagy család, ahol a sport szeretete mellett az egészség, a megbecsülés, a segítség és az elismerés a legfontosabb értékek. Az egyesület színeiben versenyző sportolók számtalan kimagasló eredményt értek el, legnagyobb sikereik között szerepel 2014-ben megszerezték Magyarországnak az első világkupa aranyérmet. Szintén 2014-ben kizárólag a Klub versenyzőiből összeállított magyar válogatott a sportág első felnőtt világbajnoki érmét szerezte meg Hamburgban. 2016-ban a Riói nyári Olimpián, 4 indulóból 3 budaörsi triatlonos képviselte a magyar triatloncsapatot. 2021-ben az egyesület 2 versenyzője a Tokiói Olimpiai játékok kvalifikált versenyzője lett. Budaörs Város Önkormányzat Képviselő-testületének döntése alapján Vanek Gábor a Budaörsi Triatlon Klub Sportegyesület elnöke magas színvonalú, kiemelkedő sporteredményeket felmutató munkájának elismeréseként Városi Sport Díjban részesül. Kitüntetéséhez szívből gratulál. Kéri, hogy vegye át a díjat.

*Wittinghoff Tamás polgármester gratulál, átadja a kitüntetést, és a vele járó jutalmat.*

*Taps*

**Vanek Gábor díjazott:** Megköszöni az eddigi támogatást, illetve ezt a figyelmet, ami felé fordult és az elismerést, hogy megkapta ezt a díjat. Úgy érzi, hogy első sorban ezt a díjat nem ő kapta, hanem az a közösség, akit képvisel. Elég ellentétes érzései voltak, amikor megtudta, hogy a díjat idén ő kapja. Az egész tevékenységük során két dolgot igyekezett elérni. Az egyik, hogy minél eredményesebb versenyzőket neveljen. Ez volt az egyik álom, ami nagyon nagy részben valóra is vált, hiszen világbajnoki dobogón álltak a versenyzőik. A másik, amit szeretett volna elérni, egy nagyon jól működő klubnak a létrehozása, amelyik folyamatos utánpótlás felhozatallal a város fiatalságának lehetőséget teremt, egy jól működő, prosperáló triatlon klubot szeretett volna létrehozni. Az eredmények tekintetében sikerült létrehozni, amit terveztek, megálmodtak. A klub útja messze nem volt ilyen sikeres. Úgy érzi végül nem volt olyan sikeres Budaörs városának a figyelmét és támogatását elnyerni. Három alkalommal próbáltak bekerülni a BSC-be szakosztályként, ami biztosíték lehetett volna a működésükre. Ez nem sikerült. Az elmúlt években – tudja, hogy a város nehéz helyzetben van, de – támogatást sem kaptak. Nyilván ezek után meglepte, hogy értékelik a munkáját, de köszönetet szeretne mondani. Reméli, hogy az egyéb területeken, a klub kialakításában, támogatásában a jövőben számíthat a segítségükre.

**Wittinghoff Tamás polgármester:** Némi kritika is megfogalmazódott, de nagyon nehéz úgy beszélni a sportról a civil szervezetekről, hogy aközben ne tegyék azt világossá, hogy valahogy nagyon furcsán és sajátságosan alakul Magyarországon az, hogy ezek hogyan működnek. Egy civilizált európai társadalomban nem közpénzből működnek sem a civil szervezetek, sem a sportegyesületek. Tudják, hogy ez hogyan alakul. Magyarországon ez sajnos 3-4 évtizeddel a rendszerváltás után sem sikerült. Ennek okait most nem elemzi, nem téri arra, hogy mi hogyan történik. Az, hogy hogyan tud gazdálkodni a BSC, nem az ő tiszte megvédeni, de így is nagyon nehezen tudnak kijönni azon forrásokból, amelyek rendelkezésre állnak. Ha van valami, amit ők nagyon fontosnak tartanak, és az ő számukra is – és más olyan egyesület is van, ami saját erőből működik – mindenki felé próbálják, mint ösztönző elmondani, hogy lehetőség szerint, nagyon sok cég működik a városban, nagyon sok jó anyagi háttérrel működő cég, próbáljanak abba az irányba elmozdulni, hogy a finanszírozás legalább közelítse egy picit meg azt, ami a boldogabb világban az ilyen jellegű tevékenység mögött van és akkor senkit nem érdekel az például, hogy Lionel Messinek a jövedelme a százszorosa egy átlag emberhez képest. A százszoros jelzővel még nagyon óvatosan fogalmazott, nagyon sok nullát kellene még oda mondani, de az egy fillér sem közpénz.

Arra szeretné kérni a díjazottakat, - igaz maszkban nagyon nehéz koccintani – hogy fáradjanak ki és jelképes módon, ha már nagyobb ünnepi keretet nem tudunk adni, de a díjakhoz ezt mellékelik.

Kéri a díjazottakat, hogy egy közös fotó erejéig maradjanak még. Köszöni szépen, hogy eljöttek, még egyszer gratulál a díjazottnak. Az ünnepi ülést 1130-kor bezárja.

**k.m.f.**

**Wittinghoff Tamás dr. Bocsi István**

**polgármester jegyző**

1. *A jegyzőkönyv összeállításának időpontja: 2021.december 16.* [↑](#footnote-ref-1)